El Departament d'Educació presenta la seva oferta formativa a la secció de formació de la XTEC.
A cadascun dels diferents apartats d'aquesta pàgina i a través del cercador d'activitats es pot accedir a la informació relacionada i la inscripció, sempre que estigui oberta, de les activitats.
L'oferta general d'activitats que es realitzen durant el curs escolar es publicarà abans de l'1 d'agost.
Aquesta oferta es pot complementar amb altres activitats que s'aniran publicant durant el curs.
Les activitats de formació per al primer trimestre del proper curs 2020-2021 serà en format virtual donada la situació excepcional per la covid-19, en compliment de la Instrucció 6/2020, de 30 de juny, sobre mesures organitzatives, de prevenció i seguretat aplicables en l'etapa de la represa al personal de l'Administració de la Generalitat de Catalunya amb motiu del coronavirus SARS-CoV-2.
L'entorn virtual de formació de les activitats formatives del professorat és l'Odissea (moodle) i, en funció de la proposta formativa, es poden utilitzar altres entorns virtuals com el MEET (videoconferències, webinars...).
El professorat que s'inscrigui a les activitats formatives haurà de preveure la connexió i el treball virtual en els espais i temps sincrònics o asincrònics que estableixi l'activitat.
El professorat es pot inscriure a les activitats de formació en centre (assessorament, FIC, taller a centre i visita a centre) i formació per a centres (seminaris de coordinació, formació d'equips de centre, tallers d'equips de centre...) adreçades als equips docents d'un centre o de diversos centres que el centre educatiu consideri oportú.
Pel que fa a les activitats de formació individual organitzades pel Departament d'Educació (tallers, cursos, seminaris, grups de treball) el professorat pot sol·licitar fins un màxim de 100 hores de formació.
Les Kudis de Cultura Digital: no s'inclouen en aquesta limitació i tenen un procés d'inscripció diferent.
La inscripció a les activitats de l'oferta general es realitzarà en dos torns, un primer torn al setembre i un segon torn al gener.
Al maig s'obre un altre període d'inscripció per a la formació d'estiu.
Per sol·licitar una plaça s'ha de disposar d'usuari i contrasenya XTEC actualitzats.
Si s'ha de sol·licitar o es tenen problemes amb l'identificador es pot visitar la pàgina d' atenció a l'usuari/ària.
Cal tenir en compte que el mitjà preferent de comunicació és el correu XTEC.
Les sol·licituds realitzades es poden consultar, anul·lar o modificar a la pàgina les meves activitats.
La sol·licitud d'una plaça significa acceptar les condicions d'inscripció i tot allò que consta a la descripció de l'activitat en referència a dates, horaris, objectius, continguts, persones destinatàries i requisits d'acreditació.
En el procés d'adjudicació de places es tindran en compte els següents criteris, sense perjudici dels criteris específics associats a les activitats formatives.
Si després de tenir en compte aquests criteris és necessari un desempat entre les sol·licituds, l'adjudicació es realitzarà alfabèticament a partir de les dues primeres lletres del primer cognom definides pel sorteig celebrat el dijous dia 10 de setembre de 2020 a les 9h del matí, a la planta 2B del Departament d'Educació, Via Augusta, 202 de Barcelona.
Les dues primeres lletres són: XJ
Un cop finalitzat el procés d'adjudicacions cal consultar si s'ha estat admès o no a la pàgina les meves activitats.
Si per causes de força major no es pot iniciar l'activitat, s'ha de comunicar a les persones gestores de l'activitat abans que aquesta comenci, amb la finalitat de poder adjudicar la vacant a una altra persona.
Si l'activitat formativa ja s'ha iniciat i per causes imprevistes no es pot continuar el seu desenvolupament, també s'ha de comunicar la baixa a les persones gestores o a la persona formadora de l'activitat.
La no presentació a les activitats o l'abandonament de la formació sense comunicar-ho pot comportar la no adjudicació a activitats formatives en sol·licituds posteriors.
El Departament d'Educació disposa d'una base de dades on consta la informació dels certificats de participació en activitats de formació, tant les organitzades pel Departament d'Educació com les que es fan amb el seu reconeixement.
Aquesta base de dades permet que la certificació de la participació en les activitats de formació permanent del professorat es realitzi per via telemàtica i, per tant, no es lliuraran certificats en format paper.
Per obtenir el certificat d'una activitat formativa es requereix l'assistència mínima a un 80% de les hores presencials i l'avaluació positiva de totes les tasques encomanades en relació amb l'aprofitament.
En el cas de les activitats telemàtiques s'han d'haver superat tots els mòduls i el projecte final.
Només les activitats de 5 o més hores són susceptibles de certificació.
Es pot accedir als certificats de formació mitjançant la pàgina els meus certificats.
Els certificats seran visibles en el lloc web com a molt tard a partir de les quatre setmanes d'haver finalitzat l'activitat.
Si quatre setmanes després d'haver finalitzat l'activitat hom no visualitza el certificat d'assistència, cal posar-se en contacte amb les persones responsables de l'activitat, indicant el codi de l'activitat, el nom i els cognoms, el DNI i el lloc de realització.
Per accedir a la consulta de certificats cal disposar d'usuari i contrasenya XTEC actualitzats.
Per a més informació sobre l'usuari XTEC es pot visitar la pàgina d' atenció a l'usuari/ària.
Només en el cas que una persona no pugui disposar d'identificador XTEC perquè no compleix els requisits per tenir-lo, sol·licitarà el certificat per correu electrònic a la institució organitzadora de l'activitat.